Uitspraak voorbehou in Vavi-saakZwelinzima Vavi op 27 Maart buite die hof Foto: Werner Beukes/SAPA Uitspraak is voorbehou in Zwelinzima Vavi, voormalige uitvoerende hoof van Cosatu, se versoek om sy skorsing ter syde te stel. Vavi en die National Union of Metalworkers of SA (Numsa) se regspanne het in die Johannesburgse hooggeregshof hul finale repliek gelewer op die argumente wat die vakbondfederasie voorgehou het. Numsa en Vavi het aangevoer afgevaardigdes het nie tydens Cosatu se vergadering van die sentrale uitvoerende komitee op 14 Augustus 2013 oor Vavi se skorsing gestem nie. Die besluit is glo afsonderlik gemaak tussen presidente en uitvoerende hoofde. Karel Tipp, vir Cosatu, het Woensdag verduidelik dat agt van die 16 Cosatu-geaffilieerdes die skorsing ondersteun het, en agt dit óf teengestaan het óf nie wou stem nie. Onder Cosatu se grondwet het die sentrale uitvoerende komitee die mag om die uitvoerende hoof van die vakbondfederasie te skors of af te dank. Tipp het gesê, indien die aantal afgevaardigdes binne daardie agt geaffilieerdes die skorsing ondersteun het, beteken dit daar was ŉ meerderheid en was ŉ stemmery nie nodig nie. Kennedy het nie saamgestem nie en gesê dit is nie demokraties nie. Vavi is in Augustus deur Cosatu op spesiale verlof geplaas hangende die uitslag van ŉ tugverhoor wat verband hou met sy buite-egtelike verhouding met ŉ junior werknemer. Die werknemer het hom in Julie van verkragting aangekla, en Vavi het gesê hulle was in ŉ verhouding. Die vrou het daarna die saak van seksuele teistering teen hom onttrek. -SAPA